[Innocentius Episcopus servus servorum Dei, dilectis filiis Abbati et conventui Cluniacensi, salutem et Apostolicam Benedictionem. Etsi quandoque Romanus Pontifex aliquas Ecclesias specialis honoris beneficentia prosequatur; numquam tamen ejus intentionis existit, cum sit fons à quo emanat totius justitiæ plenitudo, quod per exhibitam eis gratiam, aliis injuriæ inferantur. Cum igitur Abbati Monasterii Moysiacensis, Cluniacensis ordinis, Caturcensis Diœcesis, Beneficentiæ nostræ manibus ampliatis, favore Ordinis, usum Pontificalium duxerimus in perpetuum concedendum: Nos volentes ut gratia impensa subditis, nequaquam gravis sit suis Superioribus vel infesta, aut filii per honorem eis exhibitum superbiant contra matrem; vestris precibus inclinati quod Abbates, qui eidem Moysiacensi et aliis Cluniacensis ordinis Monasteriis de cetero præfuerint, donec Abbati Clun. obedientiam fecerint, Pontificalibus non utantur auctoritate præsentium districtiùs inhibemus. Nulli ergo etc. Datum Lugduni X. Kalendas Octobris. Pontificatus nostri anno III.]